KIRJALLINEN KYSYMYS P-3788/00 esittäjä(t): Torben Lund (PSE) komissiolle. Tiedekomitean arvio hormonaalisia haitta-aineita koskevista ehdotuksista.



Virallinen lehti nro 187 E , 03/07/2001 s. 0048 - 0049



KIRJALLINEN KYSYMYS P-3788/00 esittäjä(t): Torben Lund (PSE) komissiolle (29. marraskuuta 2000) Aihe: Tiedekomitean arvio hormonaalisia haitta-aineita koskevista ehdotuksista Myrkyllisyyttä, ekomyrkyllisyyttä ja ympäristöä käsittelevä tiedekomitea julkaisi syyskuussa 2000 lausuntonsa BKH-raportista, jossa ehdotetaan prioriteettiluettelon laatimista aineista, joiden hormonaalisia haittavaikutuksia on arvioitava. (Towards the establishment of a priority list of substances for further evaluation of their role in endocrine disruption preparation of a candidate list of substances as a basis for priority setting. BKH-raportti MO355008/1786Q). Onko komissio huomannut, että myrkyllisyyttä, ekomyrkyllisyyttä ja ympäristöä käsittelevän tiedekomitean lausunto perustuu erittäin pitkälle kemianteollisuuden näkemyksiin ja että nämä näkemykset näyttävät olevan ainoita ulkopuolisten tahojen esittämiä kommentteja, jos ei oteta huomioon EU:n muiden tieteellisten elinten esittämiä kantoja? Onko komissio samaa mieltä siitä, että tiedekomitean lausunto antaa tästä syystä sellaisen vaikutelman, että asiasta on käyty pelkästään yksipuolista keskustelua, jonka yhteydessä vain tietyt osapuolet ovat päässeet esittämään näkemyksensä? Aikooko komissio edellä mainittu huomioon ottaen tukeutua tiedekomitean lausuntoon, kun se laatii arvion siitä, mihin toimiin BKH-raportin pohjalta on ryhdyttävä? Kuinka komissio aikoo varmistaa sen johtopäätösten tasapainoisuuden ja muiden osapuolten, kuten jäsenvaltioiden viranomaisten ja kansainvälisten ympäristöasioita käsittelevien kansalaisjärjestöjen, huomioon ottamisen? Margot Wallströmin komission puolesta antama vastaus (11. tammikuuta 2001) Myrkyllisyyttä, ekomyrkyllisyyttä ja ympäristöä käsittelevän tiedekomitean (SCTEE) lausunnosta, joka koskee BKH:n raporttia Towards the establishment of a priority list of substances for further evaluation of their role in endocrine disruption preparation of a candidate list of substances as a basis for priority-setting (5. joulukuuta 2000), on ensinnäkin todettava, että raportissa ei yksilöidä aineiden prioriteettiluetteloa, vaan, kuten sen nimestä käy ilmi, annetaan aine-ehdotuksista luettelo, jonka tarkoituksena on toimia perustana asetettaessa painopisteitä. Mitä tulee tiedekomitean kuulemisprosessiin, komissio pyysi tässä yhteydessä komiteaa kommentoimaan vain BKH:n raporttia. Tiedekomitea tarkasteli vain kahdelta organisaatiolta saatuja BKH:n raporttia koskevia ulkopuolisia kommentteja: Euroopan kemianteollisuuden tuottajajärjestöltä CEFIC:ltä (European chemical industry council) ja Euroopan kasvinsuojeluyhdistykseltä ECPA:lta (European crop protection association), ja kommentoi erityisesti näitä lisätietoja lausuntonsa lopussa. Kuitenkin myös muita hormonitoimintaan vaikuttavia kemikaaleja koskevia tietolähteitä tarkasteltiin, kuten tiedekomitea toteaa BKH:n raporttia koskevassa lausunnossaan (ks. alla oleva lainaus tiedekomitean lausunnosta). Jotkin näistäkin tiedoista saatiin ulkopuolisista lähteistä. (mldr) SCTEE on hyödyntänyt myös kasveja käsittelevän tiedekomitean (SCP) lausuntoa hormonitoiminnan häiriintymisen merkittävyydestä kasvinsuojeluaineiden markkinoille saattamisesta annetun neuvoston direktiivin 91/414/ETY kannalta (SCP:n lausunto 2. joulukuuta 1999). Lisäksi viitataan SCTEE:n aikaisempaan, 4. maaliskuuta 1999 annettuun lausuntoon, joka koskee hormonaalisten haitta-aineiden terveysvaikutuksia ihmisiin ja luonnonvaraisiin eläimiin erityisesti luonnonvaraisten eläinten ja ekotoksikologisten testimenetelmien suhteen. SCTEE on myös saanut EY:n yhteiseltä tutkimuskeskukselta tietoja 66 ensisijaisen aineen luokituksesta ja merkinnöistä (SCTEE/2000/12 Add. 5A) (mldr) ja Cantox Health Sciences International on toimittanut SCTEE:lle aineistoa resorsinolin vaikutuksista kilpirauhaseen (SCTEE /2000/12 Add. 3). On huomattava, että jotkin yksittäisistä tiedonannoista viittaavat useihin lähteisiin, jotka ovat olleet komitean käytössä. Yksin SCTEE:n sihteeristö toimitti SCTEE:lle runsaat 120 tiedotusta, jotka oli saatu useista eri lähteistä, muiden muassa teollisuudelta ja kansalaisjärjestöiltä. Näiden lisäksi SCTEE:n lausunnossa, joka koskee hormonaalisten haitta-aineiden terveysvaikutuksia ihmisiin ja luonnonvaraisiin eläimiin erityisesti luonnonvaraisten eläinten ja ekotoksikologisten testimenetelmien suhteen, on hyvin laaja, 438 tieteellistä viitettä sisältävä luettelo. Vastaukseksi kysymykseen, miten SCTEE:n lausunto aiotaan ottaa huomioon, komissio on ilmaissut selkeästi, että hormonitoimintaan vaikuttavien tekijöiden tarkempaan arviointiin valittavien aineiden prioriteettiluettelon laadinta tapahtuu kaksivaiheisesti: ensin laaditaan ehdotusluettelo, joka oli BKH:n raportissa, ja toiseksi asetetaan prioriteetit, missä yhteydessä kuullaan SCTEE:tä ja asianosaisia. Sekä SCTEE että teollisuus ovat kritisoineet BKH:n raporttia, mutta suurin osa sekä jäsenvaltioista että kansalaisjärjestöistä pitää BKH:n lähestymistapaa käytännöllisenä tietojen esikäsittelytapana, jota voidaan käyttää prioriteettiluettelon laatimisen ensimmäisenä vaiheena. Komissio isännöi 8.9. marraskuuta 2000 Brysselissä eturyhmien kuulemistilaisuutta, jossa kannatettiin laajasti prioriteettiluettelon laatimista toimista, joilla käsitellään ehdotusluettelon eri kohtia. Esimerkkeinä prioriteettitoimista voidaan mainita a) sellaisten aineiden tarkempi arviointi, joiden on BKH:n raportissa osoitettu vaikuttavan hormonitoimintaan tai mahdollisesti vaikuttavan hormonitoimintaan ja joita ei tällä hetkellä käsitellä voimassa olevassa lainsäädännössä, ja b) perustietojen kokoaminen niistä monista BKH:n raportissa mainituista aineista, joista katsottiin olevan käytävissä liian vähän tietoja, jotta niiden mahdollisista vaikutuksista hormonitoimintaan voitaisiin tehdä päätelmiä. Komissio laatii parhaillaan hormonaalisia haitta-aineita koskevan yhteisön strategian(1) täytäntöönpanoa käsittelevää raporttia, jossa se kuvailee yksityiskohtaisesti toimia, jotka on toteutettava määrätyssä aikataulussa. Toimissa pyritään tasapainottamaan välitön toiminta ja yksittäisten aineiden tarkempi tutkiminen ottaen huomioon SCTEE:n tekemät erityiskommentit BKH:n raportin tieteellisistä puutteista. (1) KOM(1999) 706 lopullinen.